**3. nedjelja kroz godinu – B (21. siječnja 2018.)**

**Prvo čitanje:** Jon 3, 1-5.10

Čitanje Knjige proroka Jone

Riječ Gospodnja dođe Joni drugi put:

»Ustani«, reče mu, »idi u Ninivu, grad veliki, i propovijedaj u njemu što ću ti reći.« Jona ustade i ode u Ninivu, kako mu Gospodin zapovjedi. Niniva bijaše grad velik pred Bogom – tri dana hoda. Jona prođe gradom dan hoda, propovijedajući: »Još četrdeset dana i Niniva će biti razorena.«

Ninivljani povjerovaše Bogu; oglasiše post i obukoše se u kostrijet, svi od najvećega do najmanjega.

Bog vidje što su činili: da se obratiše od svojega zlog puta. I sažali se Bog zbog nesreće kojom im bijaše zaprijetio, i ne učini.

Riječ Gospodnja.

**Otpjevni psalam:** Ps 25, 4b-7bc.8-9

Pripjev: *Pokaži mi, Gospodine, putove svoje!*

Pokaži mi, Gospodine, putove svoje,  
nauči me svojim stazama!  
Istinom me svojom vodi i pouči me  
jer ti si Bog, moj Spasitelj!  
  
Spomeni se, Gospodine, svoje nježnosti  
i ljubavi svoje dovijeka.  
Spomeni me se po svojoj ljubavi –  
radi dobrote svoje, Gospodine!  
  
Gospodin je sama dobrota i pravednost:  
grešnike on na put privodi.  
On ponizne u pravdi vodi  
i uči malene putu svome.

**Drugo čitanje:** 1Kor 7, 29-31

Čitanje Prve poslanice svetoga Pavla apostola Korinćanima

Ovo hoću reći, braćo: Vrijeme je kratko! Odsada i koji imaju žene, neka budu kao da ih nemaju; i koji plaču, kao da ne plaču; i koji se vesele, kao da se ne vesele; i koji kupuju, kao da ne posjeduju; i koji uživaju ovaj svijet, kao da ga ne uživaju, jer – prolazi obličje ovoga svijeta.

Riječ Gospodnja.

**Aleluja:** *Približilo se kraljevstvo Božje; vjerujte Evanđelju! Aleluja!*

**Evanđelje:** Mk 1,14-20

Čitanje svetog Evanđelja po Marku

Pošto Ivan bijaše predan, otiđe Isus u Galileju. Propovijedao je evanđelje Božje: »Ispunilo se vrijeme, približilo se kraljevstvo Božje! Obratite se i vjerujte evanđelju!«

I prolazeći uz Galilejsko more, ugleda Šimuna i Andriju, brata Šimunova, gdje ribare na moru; bijahu ribari. I reče im Isus: »Hajdete za mnom i učinit ću vas ribarima ljudi!« Oni odmah ostaviše mreže i pođoše za njim.

Pošavši malo naprijed, ugleda Jakova Zebedejeva i njegova brata Ivana: u lađi su krpali mreže. Odmah pozva i njih. Oni ostave oca Zebedeja u lađi s nadničarima i otiđu za njim.

Riječ Gospodnja.